Likumprojekts

**Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā**

Izdarīt [Noziedzīgi iegūtu līdzekļu legalizācijas un terorisma finansēšanas novēršanas likumā](http://likumi.lv/doc.php?id=178987) (Latvijas Republikas Saeimas un Ministru Kabineta Ziņotājs, 2008, 16. nr.; 2009, 2. nr.; Latvijas Vēstnesis, 2009, 196., 205. nr.; 2011, 60. nr.; 2012, 100. nr.; 2013, 187., 227. nr.; 2014, 172., 257. nr.; 2015, 124. nr.; 2016, 31., 115. nr.; 2017, 132., 222. nr.) šādus grozījumus:

1. Aizstāt 1.panta 15.1punkta "a" apakšpunktā aiz vārdiem "saimniecisko darbību" vārdu "un" ar vārdu "vai".
2. Papildināt likumu ar 21.1 pantu šādā redakcijā:

"**21.1 pants. Aizliegums sadarboties ar čaulas veidojumiem**

Kredītiestādēm, maksājumu iestādēm, elektroniskās naudas iestādēm, ieguldījumu brokeru sabiedrībām un attiecībā uz klientu individuālo portfeļu pārvaldīšanu un atvērto ieguldījumu fondu apliecību izplatīšanu arī ieguldījumu pārvaldes sabiedrībām ir aizliegts uzsākt un turpināt darījuma attiecības vai veikt gadījuma rakstura darījumu ar čaulas veidojumu, ja tas vienlaikus atbilst šā likuma 1. panta 15.1punkta "a" un "b" apakšpunktā noteiktajām pazīmēm."

3. Papildināt 38. pantu ar piekto daļu šādā redakcijā:

"(5) Šā panta pirmajā daļā noteiktais aizliegums neattiecas uz informācijas apmaiņu saskaņā ar šā likuma 55. pantu."

4. Papildināt 43. panta otro un trešo daļu pēc vārdiem "otrajā daļā" ar vārdiem "vai citos šajā likumā".

5. Papildināt 40. panta otro daļu pēc vārdiem "ir sniedzis ziņojumu" ar vārdiem "vai citu informāciju saskaņā ar šo likumu".

6. 55. pantā:

izteikt panta nosaukumu šādā redakcijā:

"**55. pants. Kontroles dienesta sadarbība ar pirmstiesas izmeklēšanas iestādēm, prokuratūru, tiesu, Valsts ieņēmumu dienestu un likuma subjektiem**";

papildināt pantu ar otro, trešo, ceturto un piekto daļu šādā redakcijā:

"(2) Kontroles dienests koordinē pirmstiesas izmeklēšanas iestāžu, prokuratūras, operatīvās darbības subjektu, Valsts ieņēmumu dienesta, kā arī likuma subjektu (turpmāk – iesaistītās institūcijas) sadarbību. Sadarbības koordinācijas grupu sasauc Kontroles dienests pēc savas iniciatīvas vai ja to ierosina vismaz viena no iesaistītajām institūcijām. Ja nepieciešams, sadarbības koordinācijas grupā var pieaicināt piedalīties uzraugošās un kontroles institūcijas pārstāvi.

(3) Sadarbības mērķis ir veicināt iesaistītajām institūcijām normatīvajos aktos noteikto uzdevumu efektīvu izpildi, tai skaitā, lai sagatavotos normatīvajos aktos noteikto uzdevumu veikšanai (piemēram, izbeigtu attiecības ar klientu, sniegtu ziņojumu, pieprasītu informāciju saskaņā ar citiem likumiem). Sadarbības ietvaros iesaistītās institūcijas ir tiesīgas izskatīt arī konkrētas situācijas, kurās notiek pārbaudes vai izmeklēšana saskaņā ar normatīvajiem aktiem, kas nosaka attiecīgās pārbaudes vai izmeklēšanas veikšanu.

(4) Sadarbības ietvaros iesaistītās institūcijas ir tiesīgas apmainīties ar informāciju, kas attiecas uz noziedzīgi iegūtu līdzekļu legalizāciju, terorisma finansēšanu vai šo darbību mēģinājumu, vai citu ar to saistītu noziedzīgu nodarījumu vai aizdomīgu darījumu. Kredītiestāžu sniegtā informācija sadarbības ietvaros uzskatāma par tādu, kas tiek sniegta Kontroles dienestam šā likuma mērķu sasniegšanai.

(5) Attiecībā uz atbildību par šajā pantā paredzētās informācijas apmaiņu piemērojama šā likuma 40. panta pirmā un otrā daļa. Šajā nodaļā paredzētā informācijas apmaiņa neietekmē šā likuma IV nodaļā paredzēto ziņošanas pienākumu.";

uzskatīt līdzšinējo panta tekstu par pirmo daļu.

7. 56. pantā:

izteikt pirmo daļu šādā redakcijā:

"(1) Kontroles dienests atbilstoši šā likuma prasībām sniedz informāciju pēc operatīvās darbības subjektu, pirmstiesas izmeklēšanas iestāžu, prokuratūras, Valsts ieņēmumu dienesta, kā arī tiesas pieprasījuma operatīvās darbības procesā vai kriminālprocesā. Informāciju par to, vai Kontroles dienesta rīcībā ir ziņas par personu vai tās kontu, sniedz šifrētā veidā, personas datus pseidonimizējot, saskaņā ar noslēgto divpusējo līgumu.";

izteikt 1.1daļas ievaddaļu šādā redakcijā:

"(11) Kontroles dienests pēc valsts drošības iestādes pieprasījuma sniedz tā rīcībā esošo informāciju par personu, kura:";

izslēgt ceturto daļu;

papildināt piekto daļu pēc vārdiem "uz šā panta" ar vārdu un skaitli "pirmajā, 1.1".

8. 57. pantā:

izslēgt pirmajā daļā vārdus "un īpaši pilnvarots prokurors, kurš akceptējis pieprasījumu";

papildināt otro daļu pēc vārdiem "pie kriminālatbildības" ar vārdiem "vai ātrāk, ja tas nepieciešams kriminālprocesa mērķa sasniegšanai".

9. Papildināt pārejas noteikumus ar 31. un 32. punktu šādā redakcijā:

"31. Kredītiestādes, maksājumu iestādes, elektroniskās naudas iestādes, ieguldījumu brokeru sabiedrības un attiecībā uz klientu individuālo portfeļu pārvaldīšanu un atvērto ieguldījumu fondu apliecību izplatīšanu arī ieguldījumu pārvaldes sabiedrības 14 dienu laikā pēc šā likuma 21.1 panta spēkā stāšanās paziņo klientiem – čaulas veidojumiem, kas atbilst šā likuma 1. panta 15.1punkta "a" un "b" apakšpunktā noteiktajām pazīmēm, – par darījuma attiecību izbeigšanu.

32. Kredītiestādes, maksājumu iestādes, elektroniskās naudas iestādes, ieguldījumu brokeru sabiedrības un attiecībā uz klientu individuālo portfeļu pārvaldīšanu un atvērto ieguldījumu fondu apliecību izplatīšanu arī ieguldījumu pārvaldes sabiedrības 60 dienu laikā pēc šā likuma 21.1 panta spēkā stāšanās izbeidz darījuma attiecības un gadījuma rakstura darījumus ar klientiem – čaulas veidojumiem, kas atbilst šā likuma 1. panta 15.1punkta "a" un "b" apakšpunktā noteiktajām pazīmēm."

Likums stājas spēkā nākamajā dienā pēc tā izsludināšanas.

Finanšu ministre

Dana Reizniece-Ozola